ROZHODNUTIE RADY
z 5. mája 2009
o pristúpení Európskeho spoločenstva k predpisu Európskej hospodárskej komisie Organizácie Spojených národov č. 61 o jednotných ustanoveniach na schvaľovanie úžitkových vozidiel, pokiaľ ide o vonkajšie výčnelky zadného dielu kabíny
(2009/433/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov (Revidovaná dohoda z roku 1958) (1), a najmä na jeho článok 3 ods. 3 a článok 4 ods. 2, druhú zarážku,
so zreteľom na návrh Komisie,
so zreteľom na súhlas Európskeho parlamentu,
keďže:
(1)
Cieľom štandardizovaných požiadaviek predpisu Európskej hospodárskej komisie Organizácie Spojených národov č. 61 o jednotných ustanoveniach na schvaľovanie úžitkových vozidiel, pokiaľ ide o vonkajšie výčnelky zadného dielu kabíny (ďalej len „predpis č. 61“), je odstrániť technické bariéry v obchode s motorovými vozidlami medzi zmluvnými stranami a zabezpečiť, aby takéto vozidlá poskytovali vysoký stupeň bezpečnosti a ochrany.
(2)
Predpis č. 61 bol oznámený zmluvným stranám a nadobudol platnosť ako predpis pripojený k Revidovanej dohode z roku 1958 pre všetky zmluvné strany, ktoré neoznámili svoj nesúhlas k dátumu(-om) stanovenému(-ým) v predpise.
(3)
Predpis č. 61 by sa mal začleniť do schvaľovacieho systému pre motorové vozidlá a mal by tak doplniť v súčasnosti platné právne predpisy Spoločenstva,
ROZHODLA TAKTO:
Článok 1
1. Európske spoločenstvo pristúpi k predpisu Európskej hospodárskej komisie Organizácie Spojených národov č. 61 o jednotných ustanoveniach na schvaľovanie úžitkových vozidiel, pokiaľ ide o vonkajšie výčnelky zadného dielu kabíny.
2. Text predpisu je pripojený k tomuto rozhodnutiu (2).
Článok 2
V súlade s článkami 35 a 36 smernice Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (3), sa uznáva rovnocennosť požiadaviek predpisu č. 61 Európskej hospodárskej komisie Organizácie Spojených národov a požiadaviek smernice Rady 92/114/EHS zo 17. decembra 1992, ktorá sa týka vonkajších výčnelkov zadného dielu kabíny motorových vozidiel kategórie N (4).
V Bruseli 5. mája 2009